आमिर खान पता नहीं आजकल कौन-सी ग्रीन टी पी रहे हैं कि इतना बहक रहे हैं. पहले तो वह रानी मुखर्जी की मर्दानी की ट्विटर एटसेक्ट्रा पर तारीफ करते हैं और फिर कहते हैं कि इसे बच्चों को नहीं देखना चाहिए क्योंकि इसकी भाषा खराब है और हिंसा जोरदार है. वे सेंसर बोर्ड की कैंची भी हाथों में लेते हैं और जिन फिल्मों को परिवार-बच्चों के साथ देखने का सर्टिफिकेशन प्राप्त है, उनके कंटेंट पर सवाल उठाकर कहते हैं कि ये फिल्में अनर्थक-अजीब चीजें बच्चों को दिखाती हैं. वह ज्ञान की इस मटमैली गंगा को बहाते वक्त गजनी को भूल जाते हैं. पूरी तरह. ये सत्यमेव जयते का बुखार भी हो सकता है, या फिर हो सकता है कि आमिर की कोई फिल्म आ रही हो जिसकी टारगेट आडियंस बच्चे भी हों (पीके !). क्योंकि जब तारे जमीन पर आयी थी आमिर ने ‘ब्लैक’ में बच्चे के साथ हुई ज्यादती पर खूब झंडा बुलंद किया था. अब वही झंडा आमिर सूटकेस से वापस बाहर निकाल लाए हैं. गजब!